CELEX: 52022PC0288
Language: el
Date: 2022-06-09
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα προσωρινά μέτρα ελευθέρωσης του εμπορίου, τα οποία συμπληρώνουν τις εμπορικές παραχωρήσεις που εφαρμόζονται στα μολδαβικά προϊόντα βάσει της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατία της Μολδαβίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.6.2022
            COM(2022) 288 final
            2022/0188(COD)
            
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τα προσωρινά μέτρα ελευθέρωσης του εμπορίου, τα οποία συμπληρώνουν τις εμπορικές παραχωρήσεις που εφαρμόζονται στα μολδαβικά προϊόντα βάσει της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατία της Μολδαβίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η απρόκλητη και αδικαιολόγητη στρατιωτική επίθεση της Ρωσίας κατά της Ουκρανίας που ξεκίνησε από τις 24 Φεβρουαρίου 2022 κατάφερε βαρύ πλήγμα στην ικανότητα της Δημοκρατίας της Μολδαβίας (στο εξής: Μολδαβία) να συναλλάσσεται εμπορικά με τον υπόλοιπο κόσμο, ιδίως λόγω του γεγονότος ότι οι εξαγωγές της Μολδαβίας βασίζονταν στη διαμετακόμιση μέσω του ουκρανικού εδάφους και σε ουκρανικές υποδομές, οι οποίες πλέον δεν είναι διαθέσιμες σε μεγάλο βαθμό. Στη δύσκολη αυτή συγκυρία, η Μολδαβία ζήτησε από την Ένωση να διευκολύνει όσο το δυνατόν περισσότερο τις συνθήκες που θα επιτρέψουν στη χώρα να ανακατευθύνει προς την ΕΕ μέρος του εμπορίου που είχε με τον υπόλοιπο κόσμο, προκειμένου να εμβαθύνει περισσότερο τις εμπορικές της σχέσεις με την ΕΕ και να στηρίξει την οικονομία της. Για τον σκοπό αυτό, είναι αναγκαίο να αυξηθεί ο βαθμός ελευθέρωσης της αγοράς, ιδίως για τα γεωργικά προϊόντα που υπόκεινται σε ετήσιες ατελείς δασμολογικές ποσοστώσεις βάσει του παραρτήματος XV-Α της συμφωνίας σύνδεσης μεταξύ της ΕΕ και της Δημοκρατίας της Μολδαβίας (στο εξής: συμφωνία σύνδεσης)
                     1
                   για τη δημιουργία μιας σφαιρικής και σε βάθος ζώνης ελεύθερων συναλλαγών (στο εξής: DCFTA). 
               
               
                  Γι’ αυτό, η Επιτροπή υποβάλλει πρόταση κανονισμού στο Ευρωπαϊκό Κοινοβούλιο και το Συμβούλιο, με την οποία θεσπίζονται μέτρα προσωρινής ελευθέρωσης του εμπορίου που θα έχουν τη μορφή πρόσθετων ποσοστώσεων δασμολογικής ατέλειας για ορισμένα γεωργικά προϊόντα που εξακολουθούν να υπόκεινται σε δασμολογικές ποσοστώσεις, μέτρα τα οποία θα ισχύουν για περίοδο ενός έτους. 
               
               
                  Σύμφωνα με το παράρτημα XV-A της συμφωνίας σύνδεσης, επτά γεωργικά προϊόντα από τη Μολδαβία υπόκεινται σε δασμολογικές ποσοστώσεις. Τα εν λόγω προϊόντα είναι: ντομάτες, σκόρδα, επιτραπέζια σταφύλια, μήλα, κεράσια, δαμάσκηνα και χυμοί σταφυλιών. Δύο από τα εν λόγω προϊόντα (δαμάσκηνα και επιτραπέζια σταφύλια) εξάγονταν από τη Μολδαβία σε μεγάλες ποσότητες προς τρίτες αγορές, ιδίως στη Ρωσία, τη Λευκορωσία και την Ουκρανία. Όσον αφορά τα συγκεκριμένα προϊόντα, είναι σκόπιμο να θεσπιστούν πρόσθετες ποσοστώσεις δασμολογικής ατέλειας για την προσωρινή στήριξη της ανακατεύθυνσης προς την Ένωση, εάν χρειαστεί, των όγκων πωλήσεων που αρχικά κατευθύνονταν στις εν λόγω αγορές. Για τα υπόλοιπα προϊόντα (ντομάτες, σκόρδα, μήλα, κεράσια και χυμοί σταφυλιών), οι ποσοστώσεις που θα θεσπιστούν θα συνίστανται σε πρόσθετο όγκο δασμολογικής ατέλειας του ίδιου μεγέθους με αυτόν που προβλέπεται στη συμφωνία σύνδεσης.
               
               
                  Τα προσωρινά αυτά και έκτακτα μέτρα θα στηρίξουν και θα ενισχύσουν τις υφιστάμενες εμπορικές ροές από τη Μολδαβία προς την Ένωση και θα στηρίξουν την οικονομία της Μολδαβίας. Αυτό συνάδει με τους κύριους στόχους της συμφωνίας σύνδεσης, δηλαδή τη δημιουργία συνθηκών ενισχυμένων οικονομικών και εμπορικών σχέσεων που θα οδηγήσουν στη βαθμιαία ένταξη της Μολδαβίας στην εσωτερική αγορά της ΕΕ και τη συμβολή στην ενίσχυση της δημοκρατίας και στην πολιτική, οικονομική και θεσμική σταθερότητα στη Μολδαβία. 
               
               
                  Τα μέτρα ελευθέρωσης του εμπορίου που προβλέπονται στην παρούσα πρόταση κανονισμού λαμβάνονται με βάση τη δέσμευση του άρθρου 2 της συμφωνίας σύνδεσης, που κατοχυρώνει ως ουσιαστικό στοιχείο της συμφωνίας τον σεβασμό των δημοκρατικών αρχών, των δικαιωμάτων του ανθρώπου και των θεμελιωδών ελευθεριών, καθώς και την καταπολέμηση της διάδοσης των όπλων μαζικής καταστροφής, συναφών υλικών και των φορέων τους. Επιπλέον, σύμφωνα με το ίδιο άρθρο, τα μέρη δεσμεύονται ιδίως όσον αφορά τις γενικές αρχές του σεβασμού της αρχής του κράτους δικαίου και της χρηστής διακυβέρνησης, της καταπολέμησης της διαφθοράς, των εγκληματικών δραστηριοτήτων, οργανωμένων ή άλλων, συμπεριλαμβανομένων των διασυνοριακών δραστηριοτήτων, και της τρομοκρατίας, καθώς και όσον αφορά τον σεβασμό των αρχών της βιώσιμης ανάπτυξης και του αποτελεσματικού πολυμερούς συστήματος. Τα μέτρα ελευθέρωσης του εμπορίου καθαυτά θα εξαρτώνται από την τήρηση των ίδιων ουσιωδών στοιχείων και βασικών αρχών.
               
               
                  Επιπλέον, τα μέτρα ελευθέρωσης του εμπορίου που περιέχει η παρούσα πρόταση αποσκοπούν να διασφαλίσουν, σύμφωνα με το άρθρο 207 παράγραφος 1 της ΣΛΕΕ, ότι η κοινή εμπορική πολιτική της Ένωσης ασκείται στο πλαίσιο των αρχών και των στόχων της εξωτερικής δράσης της Ένωσης που ορίζονται στο άρθρο 21 της ΣΕΕ. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Τα προβλεπόμενα μέτρα ελευθέρωσης του εμπορίου συνάδουν με την εφαρμογή της συμφωνίας και ιδίως με τον τίτλο V, που θεσπίζει την DCFTA και προβλέπει ότι τα μέρη εγκαθιδρύουν προοδευτικά ζώνη ελεύθερων συναλλαγών κατά τη διάρκεια μεταβατικής περιόδου που δεν υπερβαίνει τα δέκα έτη από την έναρξη ισχύος της εν λόγω συμφωνίας (άρθρο 143 της συμφωνίας).
               
            
            
               •Συνέπεια με άλλες πολιτικές της Ένωσης
            
            
               
                  Η Ευρωπαϊκή Ένωση καταδίκασε απερίφραστα τη ρωσική επίθεση στην Ουκρανία και έχει λάβει σημαντικά μέτρα για τη στήριξη της Μολδαβίας σ’ αυτό το έκτακτο πλαίσιο, συμπεριλαμβανομένης πρόσθετης ανθρωπιστικής και συνοριακής στήριξης, μακροοικονομικής συνδρομής και μέτρων για τη διευκόλυνση του εμπορίου στην τρέχουσα δύσκολη συγκυρία. Ο προτεινόμενος κανονισμός συνάδει, επομένως, με την υποχρέωση της Ένωσης δυνάμει του άρθρου 21 παράγραφος 3 της Συνθήκης για την Ευρωπαϊκή Ένωση να διασφαλίζει τη συνέπεια μεταξύ των διάφορων τομέων της εξωτερικής της δράσης, καθώς και με το άρθρο 207 παράγραφος 1 της Συνθήκης για τη λειτουργία της Ευρωπαϊκής Ένωσης, που προβλέπει ότι η κοινή εμπορική πολιτική θα πρέπει να ασκείται στο πλαίσιο των αρχών και των στόχων της εξωτερικής δράσης της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομική βάση της πρότασης είναι το άρθρο 207 παράγραφος 2 της Συνθήκης για τη λειτουργία της Ευρωπαϊκής Ένωσης.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η κοινή εμπορική πολιτική, σύμφωνα με το άρθρο 3 παράγραφος 1 στοιχείο ε) της ΣΛΕΕ, ορίζεται ως αποκλειστική αρμοδιότητα της Ένωσης. Συνεπώς, δεν έχει εφαρμογή η αρχή της επικουρικότητας.
            
            
               •Αναλογικότητα
            
         
         
            
               Η παρούσα πρόταση είναι αναγκαία για την εφαρμογή της κοινής εμπορικής πολιτικής και για την επίτευξη του στόχου της στήριξης της Μολδαβίας στις τρέχουσες δυσκολίες της από οικονομική άποψη αλλά και στον τομέα του εμπορίου με την Ένωση.
            
            
               •Επιλογή της νομικής πράξης
            
            
               Η παρούσα πρόταση βασίζεται στο άρθρο 207 παράγραφος 2 της ΣΛΕΕ και εμπίπτει στην κοινή εμπορική πολιτική της Ένωσης. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου.
               
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου.
               
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της οικονομικής κατάστασης στη Μολδαβία, είναι σημαντικό ο κανονισμός να αρχίσει να ισχύει το συντομότερο δυνατόν. Επομένως, δεν πραγματοποιήθηκε εκτίμηση επιπτώσεων για το υπό εξέταση μέτρο. Ωστόσο, οι εμπορικές και συναφείς με το εμπόριο διατάξεις της συμφωνίας σύνδεσης αποτέλεσαν αντικείμενο εκτίμησης των επιπτώσεων στη βιωσιμότητα, που εκπονήθηκε για λογαριασμό της ΓΔ Εμπορίου και εκδόθηκε το 2012, και της οποίας τα αποτελέσματα ελήφθησαν υπόψη στη διαδικασία διαπραγματεύσεων της DCFTA. Η εν λόγω μελέτη επιβεβαίωσε ότι η εφαρμογή των εμπορικών και συναφών με το εμπόριο διατάξεων θα είχε θετικό οικονομικό αντίκτυπο τόσο για την ΕΕ όσο και για τη Μολδαβία. 
            
            
               •Καταλληλότητα και απλούστευση του κανονιστικού πλαισίου
            
            
               
                  Το μέτρο δεν συνεπάγεται αύξηση της κανονιστικής επιβάρυνσης για τις επιχειρήσεις. 
               
            
            
               •Θεμελιώδη δικαιώματα
            
            
               
                  Τα προβλεπόμενα μέτρα θα τηρούν τις ίδιες βασικές αρχές με εκείνες που κατοχυρώνονται στη συμφωνία σύνδεσης. Συγκεκριμένα, το άρθρο 2 της συμφωνίας σύνδεσης προβλέπει ότι ο σεβασμός των δημοκρατικών αρχών, των δικαιωμάτων του ανθρώπου και των θεμελιωδών ελευθεριών συνιστούν ουσιαστικά στοιχεία της εν λόγω συμφωνίας. 
               
               
                  Τα μέτρα είναι επίσης σύμφωνα με τον Ευρωπαϊκό Χάρτη Θεμελιωδών Δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Σύμφωνα με εκτίμηση που βασίστηκε στο επίπεδο των εισαγωγών από τη Μολδαβία το 2021, η Ευρωπαϊκή Ένωση θα έχει απώλεια τελωνειακών εσόδων που αντιστοιχεί σε περίπου 0,3 εκατ. EUR ετησίως. Επομένως, οι επιπτώσεις στους ίδιους πόρους της ΕΕ θα είναι πολύ περιορισμένες. 
               
            
            
               5.ΛΟΙΠΑ ΣΤΟΙΧΕΙΑ
            
         
         
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η ηλεκτρονική μορφή των εκθέσεων που υποβάλλονται σχετικά με την εξέλιξη του διμερούς εμπορίου ΕΕ-Μολδαβίας είναι διαθέσιμη μέσω ειδικών δικτυακών τόπων της Ευρωπαϊκής Επιτροπής. 
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Δεδομένης της κατάστασης κρίσης στη Μολδαβία λόγω της ρωσικής εισβολής στην Ουκρανία, το μέτρο αποσκοπεί στην αύξηση των εμπορικών ροών από τη Μολδαβία με τη χορήγηση πρόσθετων αδασμολόγητων εισαγωγών στην Ένωση για τα μολδαβικά γεωργικά προϊόντα. Τα μέτρα ελευθέρωσης του εμπορίου θα χορηγούνται με τη μορφή πρόσθετων ποσοστώσεων δασμολογικής ατέλειας για ορισμένα γεωργικά προϊόντα που εξακολουθούν να υπόκεινται σε δασμολογικές ποσοστώσεις.
               
            
            
               2022/0188 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για τα προσωρινά μέτρα ελευθέρωσης του εμπορίου, τα οποία συμπληρώνουν τις εμπορικές παραχωρήσεις που εφαρμόζονται στα μολδαβικά προϊόντα βάσει της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατία της Μολδαβίας, αφετέρου
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Αποφασίζοντας σύμφωνα με τη συνήθη νομοθετική διαδικασία
                  2
               ,
            
            
               Εκτιμώντας τα ακόλουθα:
            
            
               (1)Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας (στο εξής: Μολδαβία), αφετέρου
                  3
               , (στο εξής: συμφωνία σύνδεσης) αποτελεί τη βάση της σχέσης μεταξύ της Ένωσης και της Δημοκρατίας της Μολδαβίας. Σύμφωνα με την απόφαση 2014/492/ΕΕ του Συμβουλίου
                  4
               , ο τίτλος V της συμφωνίας σύνδεσης, που αφορά το εμπόριο και τα συναφή με το εμπόριο μέτρα, εφαρμόζεται προσωρινά από την 1η Σεπτεμβρίου 2014 και τέθηκε σε ισχύ την 1η Ιουλίου 2016 μετά την κύρωσή του από όλα τα κράτη μέλη. 
            
            
               (2)Η συμφωνία σύνδεσης εκφράζει την επιθυμία των μερών της συμφωνίας σύνδεσης (στο εξής: μέρη) να ενισχύσουν και να διευρύνουν τις σχέσεις τους με φιλόδοξο και καινοτόμο τρόπο, να διευκολύνουν και να επιτύχουν τη σταδιακή οικονομική ολοκλήρωση, σύμφωνα με τα δικαιώματα και τις υποχρεώσεις που απορρέουν από τη συμμετοχή των μερών στον Παγκόσμιο Οργανισμό Εμπορίου.
            
            
               (3)Το άρθρο 143 της συμφωνίας σύνδεσης προβλέπει την προοδευτική εγκαθίδρυση ζώνης ελεύθερων συναλλαγών μεταξύ των μερών, σύμφωνα με το άρθρο XXIV της Γενικής Συμφωνίας Δασμών και Εμπορίου του 1994 (στο εξής: ΓΣΔΕ του 1994). Για τον σκοπό αυτό, το άρθρο 147 της συμφωνίας σύνδεσης προβλέπει τη σταδιακή κατάργηση των τελωνειακών δασμών σύμφωνα με τους πίνακες που περιλαμβάνονται σε αυτήν και προβλέπει τη δυνατότητα επιτάχυνσης της εν λόγω κατάργησης και διεύρυνσης του πεδίου της. 
            
            
               (4)Ο απρόκλητος και αδικαιολόγητος επιθετικός πόλεμος της Ρωσίας κατά της Ουκρανίας από τις 24 Φεβρουαρίου 2022 κατάφερε βαρύ πλήγμα στην ικανότητα της Μολδαβίας να συναλλάσσεται εμπορικά με τον υπόλοιπο κόσμο, ιδίως διότι οι εξαγωγές της Μολδαβίας βασίζονταν στη διαμετακόμιση μέσω του ουκρανικού εδάφους και σε ουκρανικές υποδομές, οι οποίες πλέον δεν είναι διαθέσιμες σε μεγάλο βαθμό. Για τον μετριασμό των αρνητικών επιπτώσεων στην οικονομία της Μολδαβίας, είναι αναγκαίο να επιταχυνθεί η ανάπτυξη στενότερων οικονομικών σχέσεων μεταξύ της Ένωσης και της Δημοκρατίας της Μολδαβίας και να παρασχεθεί ταχεία στήριξη στην οικονομία της Μολδαβίας υπό αυτές τις κρίσιμες συνθήκες. Είναι, επομένως, αναγκαίο και σκόπιμο να τονωθούν οι μολδαβικές εμπορικές ροές με τη μορφή μέτρων προσωρινής ελευθέρωσης του εμπορίου μέσω της χορήγησης πρόσθετων ποσοστώσεων δασμολογικής ατέλειας για επτά γεωργικά προϊόντα που εξακολουθούν να υπόκεινται σε ετήσιες ατελείς δασμολογικές ποσοστώσεις, σύμφωνα με την επιτάχυνση της κατάργησης των τελωνειακών δασμών στις εμπορικές συναλλαγές μεταξύ της Ένωσης και της Μολδαβίας.
            
         
         
            
               (5)Σύμφωνα με το άρθρο 21 παράγραφος 3 της Συνθήκης για την Ευρωπαϊκή Ένωση (στο εξής: ΣΕΕ), η Ένωση θα πρέπει να μεριμνά για τη συνοχή μεταξύ των διαφόρων τομέων της εξωτερικής της δράσης. Σύμφωνα με το άρθρο 207 παράγραφος 1 της Συνθήκης για τη λειτουργία της Ευρωπαϊκής Ένωσης (στο εξής: ΣΛΕΕ), η κοινή εμπορική πολιτική θα πρέπει να ασκείται στο πλαίσιο των αρχών και των στόχων της εξωτερικής δράσης της Ένωσης. 
            
            
               (6)Τα μέτρα ελευθέρωσης του εμπορίου που θεσπίζονται με τον παρόντα κανονισμό θα πρέπει να έχουν τη μορφή πρόσθετων ποσοστώσεων δασμολογικής ατέλειας για ορισμένα γεωργικά προϊόντα που εξακολουθούν να υπόκεινται σε δασμολογικές ποσοστώσεις. Μ’ αυτά τα μέτρα η Ένωση θα εμβαθύνει την οικονομική ολοκλήρωση μεταξύ της Μολδαβίας και της Ένωσης και θα παράσχει προσωρινά κατάλληλη οικονομική στήριξη προς όφελος της Μολδαβίας και των οικονομικών φορέων που επηρεάζονται. Σύμφωνα με το παράρτημα XV-A της συμφωνίας σύνδεσης, επτά γεωργικά προϊόντα από τη Μολδαβία υπόκεινται σε δασμολογικές ποσοστώσεις. Τα εν λόγω προϊόντα είναι: ντομάτες, σκόρδα, επιτραπέζια σταφύλια, μήλα, κεράσια, δαμάσκηνα και χυμοί σταφυλιών. Δύο από τα εν λόγω προϊόντα (δαμάσκηνα και επιτραπέζια σταφύλια) εξάγονταν από τη Μολδαβία σε μεγάλες ποσότητες προς τρίτες αγορές, ιδίως στη Ρωσία, τη Λευκορωσία και την Ουκρανία. Όσον αφορά τα συγκεκριμένα προϊόντα, είναι σκόπιμο να θεσπιστούν πρόσθετες ποσοστώσεις δασμολογικής ατέλειας για την προσωρινή στήριξη της ανακατεύθυνσης προς την Ένωση, εάν χρειαστεί, των όγκων πωλήσεων που αρχικά κατευθύνονταν στις εν λόγω αγορές. Για τα υπόλοιπα προϊόντα (ντομάτες, σκόρδα, μήλα, κεράσια και χυμοί σταφυλιών), οι δασμολογικές ποσοστώσεις που θα θεσπιστούν θα συνίστανται σε πρόσθετο όγκο δασμολογικής ατέλειας του ίδιου μεγέθους με αυτόν που προβλέπεται στη συμφωνία σύνδεσης.
            
            
               (7)Για την αποφυγή κάθε κινδύνου απάτης, το δικαίωμα υπαγωγής στα εμπορικά μέτρα που θεσπίζονται με τον παρόντα κανονισμό θα πρέπει να τελεί υπό την αίρεση της συμμόρφωσης της Μολδαβίας με όλους τους σχετικούς όρους για την παροχή ευεργετημάτων σύμφωνα με τη συμφωνία σύνδεσης, συμπεριλαμβανομένων των κανόνων καταγωγής των σχετικών προϊόντων και των συναφών διαδικασιών, καθώς και της ανάπτυξης στενής διοικητικής συνεργασίας της Μολδαβίας με την Ένωση, όπως προβλέπεται από τη συμφωνία σύνδεσης.
            
            
               (8)Η Μολδαβία δεν θα πρέπει να προβεί στην επιβολή νέων δασμών ή επιβαρύνσεων ισοδύναμου αποτελέσματος και νέων ποσοτικών περιορισμών ή μέτρων ισοδύναμου αποτελέσματος όσον αφορά τις εισαγωγές καταγωγής Ένωσης, ούτε στην αύξηση των σημερινών επιπέδων των δασμών ή των επιβαρύνσεων, ούτε στην εισαγωγή άλλων περιορισμών, εκτός εάν αυτό δικαιολογείται σαφώς στο πλαίσιο του πολέμου. Σε περίπτωση μη τήρησης οποιουδήποτε από τους εν λόγω όρους από τη Μολδαβία, η Επιτροπή θα πρέπει να έχει την εξουσία να αναστείλει προσωρινά το σύνολο ή μέρος των εμπορικών μέτρων που θεσπίζονται με τον παρόντα κανονισμό. 
            
            
               (9)Το άρθρο 2 της συμφωνίας σύνδεσης προβλέπει, μεταξύ άλλων, ότι ο σεβασμός των δημοκρατικών αρχών, των δικαιωμάτων του ανθρώπου και των θεμελιωδών ελευθεριών, καθώς και η αντιμετώπιση της διάδοσης όπλων μαζικής καταστροφής, συναφών υλικών και των φορέων τους συνιστούν ουσιαστικά στοιχεία της συμφωνίας σύνδεσης. Σύμφωνα με το ίδιο άρθρο, τα μέρη δεσμεύονται ιδίως όσον αφορά τις ακόλουθες γενικές αρχές: σεβασμός της αρχής του κράτους δικαίου και της χρηστής διακυβέρνησης, καταπολέμηση της διαφθοράς, των εγκληματικών δραστηριοτήτων, οργανωμένων ή άλλων, συμπεριλαμβανομένων των διασυνοριακών δραστηριοτήτων, και της τρομοκρατίας, καθώς και σεβασμός των αρχών της βιώσιμης ανάπτυξης και του αποτελεσματικού πολυμερούς συστήματος. Είναι σκόπιμο να προβλεφθεί η δυνατότητα προσωρινής αναστολής των μέτρων ελευθέρωσης του εμπορίου που προβλέπονται στον παρόντα κανονισμό, στην περίπτωση παραβίασης, από τη Μολδαβία, των ουσιωδών στοιχείων ή των προαναφερθεισών γενικών αρχών της συμφωνίας σύνδεσης. 
            
            
               (10)Προκειμένου να εξασφαλιστούν ενιαίες προϋποθέσεις για την εφαρμογή του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες για την προσωρινή αναστολή των μέτρων ελευθέρωσης του εμπορίου που αναφέρονται στην αιτιολογική σκέψη 7, στην περίπτωση που πληγούν ή ενδέχεται να πληγούν σοβαρά οι ενωσιακοί παραγωγοί ομοειδών ή άμεσα ανταγωνιστικών προϊόντων από τις εισαγωγές που διεξάγονται βάσει του παρόντος κανονισμού. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  5
               .
            
            
               (11)Κατόπιν σχετικής έρευνας της Επιτροπής, είναι αναγκαίο να προβλεφθεί η δυνατότητα αναστολής των μέτρων ελευθέρωσης του εμπορίου που αναφέρονται στην αιτιολογική σκέψη 6, σχετικά με ένα ή περισσότερα προϊόντα που εμπίπτουν στο πεδίο εφαρμογής του παρόντος κανονισμού, μέτρων τα οποία προκαλούν, ή απειλούν να προκαλέσουν, σοβαρές δυσχέρειες σε ενωσιακούς παραγωγούς ομοειδών ή άμεσα ανταγωνιστικών προϊόντων. 
            
            
               (12)Η ετήσια έκθεση της Επιτροπής για την εφαρμογή της σφαιρικής και σε βάθος ζώνης ελεύθερων συναλλαγών, η οποία είναι αναπόσπαστο μέρος της συμφωνίας σύνδεσης, θα πρέπει να περιλαμβάνει λεπτομερή αξιολόγηση της εφαρμογής των εμπορικών μέτρων που θεσπίζονται με τον παρόντα κανονισμό.
            
            
               (13)Ενόψει του επείγοντος χαρακτήρα του ζητήματος που σχετίζεται με την κατάσταση που έχει προκαλέσει ο επιθετικός πόλεμος της Ρωσίας κατά της Ουκρανίας, κρίνεται σκόπιμο να εφαρμοστεί η παρέκκλιση από την προθεσμία των οκτώ εβδομάδων που προβλέπεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, που προσαρτάται στη ΣΕΕ, στη ΣΛΕΕ και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
            
            
               (14)Λόγω του επείγοντος χαρακτήρα της οικονομικής κατάστασης στη Μολδαβία, ο παρών κανονισμός θα πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Μέτρα ελευθέρωσης του εμπορίου
            
            
               Εκτός από τις ατελείς δασμολογικές ποσοστώσεις που θεσπίζονται στη συμφωνία σύνδεσης στο παράρτημα XV-A, τα γεωργικά προϊόντα που απαριθμούνται στο παράρτημα του παρόντος κανονισμού γίνονται δεκτά για εισαγωγή στην Ένωση από τη Δημοκρατία της Μολδαβίας εντός των ορίων των ενωσιακών ατελών δασμολογικών ποσοστώσεων που καθορίζονται στο εν λόγω παράρτημα. Η Επιτροπή διαχειρίζεται τις εν λόγω ατελείς δασμολογικές ποσοστώσεις σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447
                  6
               .
            
            
               Άρθρο 2
            
            
               Προϋποθέσεις για την υπαγωγή στα μέτρα ελευθέρωσης του εμπορίου
            
            
               Τα μέτρα ελευθέρωσης του εμπορίου που προβλέπονται στο άρθρο 1 υπόκεινται στις ακόλουθες προϋποθέσεις:
            
            
               α)συμμόρφωση με τους κανόνες καταγωγής των προϊόντων και με τις σχετικές διαδικασίες, όπως προβλέπεται στη συμφωνία σύνδεσης· 
            
            
               β)μη επιβολή, εκ μέρους της Μολδαβίας, νέων δασμών ή επιβαρύνσεων ισοδύναμου αποτελέσματος και νέων ποσοτικών περιορισμών ή μέτρων ισοδύναμου αποτελέσματος όσον αφορά τις εισαγωγές καταγωγής Ένωσης, ούτε αύξηση των υφιστάμενων επιπέδων των δασμών ή των επιβαρύνσεων, ούτε εισαγωγή άλλων περιορισμών, συμπεριλαμβανομένων εσωτερικών διοικητικών μέτρων που γεννούν διακρίσεις, εκτός εάν αυτό δικαιολογείται σαφώς στο πλαίσιο του πολέμου· και
            
            
               γ)σεβασμός από τη Μολδαβία των δημοκρατικών αρχών, των δικαιωμάτων του ανθρώπου και των θεμελιωδών ελευθεριών, καθώς και αντιμετώπιση της διάδοσης των όπλων μαζικής καταστροφής, συναφών υλικών και των φορέων τους, σεβασμός της αρχής του κράτους δικαίου και της χρηστής διακυβέρνησης, καταπολέμηση της διαφθοράς, των εγκληματικών δραστηριοτήτων, οργανωμένων ή άλλων, συμπεριλαμβανομένων των διασυνοριακών δραστηριοτήτων, και της τρομοκρατίας, και σεβασμός των αρχών της βιώσιμης ανάπτυξης και του αποτελεσματικού πολυμερούς συστήματος που προβλέπονται στα άρθρα 2, 9 και 16 της συμφωνίας σύνδεσης.
            
         
         
            
               Άρθρο 3
            
            
               Προσωρινή αναστολή των μέτρων
            
            
               1.Στην περίπτωση που η Επιτροπή διαπιστώσει ότι υπάρχουν επαρκή στοιχεία τα οποία αποδεικνύουν τη μη συμμόρφωση της Μολδαβίας με τις προϋποθέσεις που παρατίθενται στο άρθρο 2 μπορεί να αναστείλει, με την έκδοση εκτελεστικής πράξης, εν όλω ή εν μέρει, τα μέτρα ελευθέρωσης του εμπορίου που προβλέπονται στον παρόντα κανονισμό. Η εν λόγω εκτελεστική πράξη εκδίδεται σύμφωνα με τη διαδικασία εξέτασης που αναφέρεται στο άρθρο 5 παράγραφος 2.
            
            
               2.Όταν ένα κράτος μέλος ζητεί από την Επιτροπή να αναστείλει οποιοδήποτε από τα μέτρα ελευθέρωσης του εμπορίου που προβλέπονται στον παρόντα κανονισμό λόγω μη συμμόρφωσης με τις προϋποθέσεις που αναφέρονται στο άρθρο 2 στοιχείο β), η Επιτροπή υποβάλλει αιτιολογημένη γνώμη σε προθεσμία τεσσάρων μηνών από την υποβολή του εν λόγω αιτήματος σχετικά με το κατά πόσον ο ισχυρισμός για τη μη συμμόρφωση της Μολδαβίας είναι τεκμηριωμένος. Εάν η Επιτροπή καταλήξει στο συμπέρασμα ότι ο ισχυρισμός είναι τεκμηριωμένος, κινεί τη διαδικασία που αναφέρεται στην παράγραφο 1 του παρόντος άρθρου.
            
            
               Άρθρο 4
            
            
               Ρήτρα διασφάλισης
            
            
               1.Όταν κάποιο προϊόν καταγωγής Μολδαβίας εισάγεται υπό συνθήκες υπό τις οποίες προκαλούνται ή υπάρχει κίνδυνος να προκληθούν σοβαρές δυσχέρειες σε ενωσιακούς παραγωγούς ομοειδών ή άμεσα ανταγωνιστικών προϊόντων, είναι δυνατό ανά πάσα στιγμή να ανασταλεί το μέτρο ελευθέρωσης του εμπορίου που προβλέπεται στο άρθρο 1 για το εν λόγω προϊόν.
            
            
               2.Η Επιτροπή παρακολουθεί στενά τον αντίκτυπο του παρόντος κανονισμού, μεταξύ άλλων όσον αφορά τις τιμές στην ενωσιακή αγορά, λαμβάνοντας υπόψη τις πληροφορίες για τις εξαγωγές, τις εισαγωγές και την ενωσιακή παραγωγή των προϊόντων που υπόκεινται σε μέτρα ελευθέρωσης του εμπορίου τα οποία θεσπίζονται με τον παρόντα κανονισμό.
            
            
               3.Η Επιτροπή λαμβάνει απόφαση για την έναρξη έρευνας εντός εύλογου χρονικού διαστήματος:
            
            
               α)κατόπιν αιτήματος κράτους μέλους, 
            
            
               β)κατόπιν αιτήματος νομικού προσώπου ή ένωσης χωρίς νομική προσωπικότητα, που ενεργεί για λογαριασμό των ενωσιακών παραγωγών, ήτοι του συνόλου ή σημαντικού ποσοστού των ενωσιακών παραγωγών ομοειδών ή άμεσα ανταγωνιστικών προϊόντων, ή
            
            
               γ)ιδία πρωτοβουλία, εάν θεωρεί η Επιτροπή ότι υπάρχουν επαρκή εκ πρώτης όψεως αποδεικτικά στοιχεία για σοβαρές δυσχέρειες σε ενωσιακούς παραγωγούς ομοειδών ή άμεσα ανταγωνιστικών προϊόντων όπως αναφέρονται στην παράγραφο 1.
            
            
               Για τους σκοπούς της παρούσας παραγράφου, ως «σημαντικό ποσοστό ενωσιακών παραγωγών ομοειδών ή άμεσα ανταγωνιστικών προϊόντων» νοούνται οι ενωσιακοί παραγωγοί των οποίων η συνδυασμένη παραγωγή συνιστά πάνω από το 50 % της συνολικής ενωσιακής παραγωγής ομοειδών ή άμεσα ανταγωνιστικών προϊόντων που παράγονται από το τμήμα εκείνο του ενωσιακού κλάδου παραγωγής που έχει εκφράσει την υποστήριξή του ή την αντίθεσή του στο αίτημα, και αντιπροσωπεύει τουλάχιστον το 25 % της συνολικής παραγωγής ομοειδών ή άμεσα ανταγωνιστικών προϊόντων που παράγονται από τον ενωσιακό κλάδο παραγωγής.
            
            
               4.Εάν η Επιτροπή αποφασίσει να κινήσει έρευνα, δημοσιεύει ανακοίνωση στην Επίσημη Εφημερίδα της Ευρωπαϊκής Ένωσης που αναγγέλλει την έναρξη έρευνας. Η εν λόγω ανακοίνωση παρέχει περίληψη των πληροφοριών που έχουν παραληφθεί και διευκρινίζει ότι κάθε σχετική πληροφορία θα πρέπει να διαβιβάζεται στην Επιτροπή. Ορίζει την προθεσμία εντός της οποίας οι ενδιαφερόμενοι μπορούν να υποβάλουν τις απόψεις τους εγγράφως. Η εν λόγω προθεσμία δεν υπερβαίνει τους τέσσερις μήνες από την ημερομηνία δημοσίευσης της ανακοίνωσης.
            
            
               5.Η Επιτροπή αναζητεί κάθε πληροφορία που θεωρεί απαραίτητη, μπορεί δε να επαληθεύει τις πληροφορίες που παραλαμβάνει με τη Μολδαβία ή κάθε άλλη σχετική πηγή. Μετά από σχετικό αίτημα του κράτους μέλους στου οποίου το έδαφος αναζητείται η επαλήθευση των πληροφοριών, η Επιτροπή μπορεί να επικουρείται από τους υπαλλήλους του εν λόγω κράτους μέλους.
            
            
               6.Κατά την εξέταση της ενδεχόμενης ύπαρξης σοβαρών δυσχερειών σε ενωσιακούς παραγωγούς ομοειδών ή άμεσα ανταγωνιστικών προϊόντων όπως αναφέρονται στην παράγραφο 1, η Επιτροπή λαμβάνει υπόψη, μεταξύ άλλων, τους ακόλουθους παράγοντες σχετικά με τους ενωσιακούς παραγωγούς, εφόσον υπάρχουν σχετικές διαθέσιμες πληροφορίες:
            
            
               –το μερίδιο της αγοράς,
            
            
               –την παραγωγή,
            
            
               –τα αποθέματα,
            
            
               –την παραγωγική ικανότητα,
            
         
         
            
               –τη χρησιμοποίηση της παραγωγικής ικανότητας,
            
            
               –την απασχόληση,
            
            
               –τις εισαγωγές,
            
            
               –τις τιμές.
            
            
               7.Η έρευνα ολοκληρώνεται εντός έξι μηνών από τη δημοσίευση της ανακοίνωσης που αναφέρεται στην παράγραφο 4 του παρόντος άρθρου. Σε έκτακτες περιστάσεις η Επιτροπή δύναται να παρατείνει την εν λόγω περίοδο μέσω εκτελεστικής πράξης, η οποία εκδίδεται σύμφωνα με τη διαδικασία εξέτασης που αναφέρεται στο άρθρο 5 παράγραφος 2.
            
            
               8.Εντός τριών μηνών από την ολοκλήρωση της έρευνας, η Επιτροπή αποφασίζει εάν θα αναστείλει το μέτρο ελευθέρωσης του εμπορίου που προβλέπεται στο άρθρο 1 όσον αφορά το προϊόν που αποτελεί αντικείμενο της έρευνας, με εκτελεστική πράξη που εκδίδεται σύμφωνα με τη διαδικασία εξέτασης που αναφέρεται στο άρθρο 5 παράγραφος 2. Η εν λόγω εκτελεστική πράξη αρχίζει να ισχύει σε διάστημα ενός μήνα από τη δημοσίευσή της. Η αναστολή διαρκεί για όσο διάστημα είναι απαραίτητο, ώστε να αντιμετωπιστεί η επιδείνωση της οικονομικής ή χρηματοπιστωτικής κατάστασης των ενωσιακών παραγωγών, ή για όσο διάστημα εξακολουθεί να υφίσταται ο κίνδυνος μιας τέτοιας επιδείνωσης. Εάν τα πραγματικά περιστατικά, όπως διαπιστωθούν τελικώς, καταδείξουν ότι δεν πληρούνται οι προϋποθέσεις της παραγράφου 1 του παρόντος άρθρου, η Επιτροπή εκδίδει εκτελεστική πράξη για την παύση της έρευνας και των διαδικασιών. Η εν λόγω εκτελεστική πράξη εκδίδεται σύμφωνα με τη διαδικασία εξέτασης που αναφέρεται στο άρθρο 5 παράγραφος 2 του παρόντος κανονισμού. 
            
            
               9.Όταν έκτακτες περιστάσεις, που απαιτούν άμεση δράση, καθιστούν αδύνατη την έρευνα, η Επιτροπή μπορεί, αφού ενημερώσει την επιτροπή τελωνειακού κώδικα η οποία αναφέρεται στο άρθρο 5 παράγραφος 1, να λάβει κάθε προληπτικό μέτρο που κρίνεται αναγκαίο.
            
            
               Άρθρο 5
            
            
               Διαδικασία επιτροπής
            
            
               1.Η Επιτροπή επικουρείται από την επιτροπή τελωνειακού κώδικα που προβλέπεται στο άρθρο 285 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου
                  7
               . Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011. 
            
            
               2.Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
            
            
               Άρθρο 6
            
            
               Αξιολόγηση της εφαρμογής των μέτρων ελευθέρωσης του εμπορίου
            
            
               Η ετήσια έκθεση της Επιτροπής για την εφαρμογή της σφαιρικής και σε βάθος συμφωνίας ζώνης ελεύθερων συναλλαγών περιλαμβάνει λεπτομερή αξιολόγηση της εφαρμογής των μέτρων ελευθέρωσης του εμπορίου που προβλέπονται στον παρόντα κανονισμό και, εφόσον είναι σκόπιμο, αξιολόγηση των κοινωνικών επιπτώσεων των μέτρων αυτών στη Μολδαβία και την Ένωση. Πληροφορίες σχετικά με τις εισαγωγές προϊόντων βάσει του άρθρου 1 διατίθενται μέσω του δικτυακού τόπου της Επιτροπής.
            
            
               Άρθρο 7
            
            
               Μεταβατική διάταξη
            
            
               Τα μέτρα ελευθέρωσης του εμπορίου εφαρμόζονται στα προϊόντα τα οποία, κατά την ημερομηνία έναρξης ισχύος του παρόντος κανονισμού, τελούν υπό τελωνειακό έλεγχο στην Ένωση, με την προϋπόθεση ότι υποβάλλεται σχετική αίτηση στις αρμόδιες τελωνειακές αρχές της Ένωσης εντός έξι μηνών από την εν λόγω ημερομηνία.
            
            
               Άρθρο 8
            
            
               Έναρξη ισχύος και εφαρμογή
            
            
               1.Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            
               2.Ο παρών κανονισμός εφαρμόζεται έως ... [ένα έτος από την ημερομηνία έναρξης ισχύος του παρόντος κανονισμού]. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Η Πρόεδρος
                        Ο Πρόεδρος
               
            
            
               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΥΠΟΒΟΛΗ ΠΡΟΤΑΣΕΩΝ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ
            
            
               1.ΤΙΤΛΟΣ ΤΗΣ ΠΡΟΤΑΣΗΣ:
            
            
               Πρόταση κανονισμού του Ευρωπαϊκού Κοινοβουλίου και του Συμβουλίου για τα προσωρινά μέτρα ελευθέρωσης του εμπορίου, τα οποία συμπληρώνουν τις εμπορικές παραχωρήσεις που εφαρμόζονται στα μολδαβικά προϊόντα βάσει της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου
            
            
               2.ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ:
            
            
               Κεφάλαιο 12, άρθρο 120
            
            
               Ποσό εγγεγραμμένο στον προϋπολογισμό για το έτος 2022: 17 912 606 159 EUR
            
            
               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               ◻
                     Πρόταση χωρίς δημοσιονομική επίπτωση
            
            
               X
                     Πρόταση χωρίς δημοσιονομική επίπτωση στις δαπάνες αλλά με δημοσιονομική επίπτωση στα έσοδα. Η επίπτωση στα έσοδα είναι η ακόλουθη:
            
            
                     
                  
                  
                     
                  
               
                     
                        Γραμμή του προϋπολογισμού
                     
                  
                  
                     
                        Έσοδα 
                     
                     
                  
                  
                     
                        Περίοδος: μέρος του 2022 — μέρος του 2023*
                     
                     
                        (εκατ. EUR με ένα δεκαδικό ψηφίο)
                     
                  
               
                     
                        Άρθρο 120 κεφάλαιο 12
                           8
                        
                     
                  
                  
                     
                        Επιπτώσεις στους ίδιους πόρους
                     
                  
                  
                     
                        0,3
                     
                  
               
                     
                        Σύνολο 
                     
                  
                  
                     
                  
                  
                     
                  
               
               * Περίοδος ενός έτους από την έναρξη ισχύος του κανονισμού
            
            
               Οι υπολογισμοί βασίζονται στους όγκους εισαγωγών για το 2021 των προϊόντων που καλύπτονται από τον προτεινόμενο κανονισμό και υπερβαίνουν την ετήσια αδασμολόγητη ποσόστωση (δηλαδή τα δαμάσκηνα).
            
            
               Με βάση τους ανωτέρω υπολογισμούς, η απώλεια εσόδων από παραδοσιακούς ιδίους πόρους λόγω της παρούσας απόφασης εκτιμάται σε 0,366 εκατ. EUR (ακαθάριστο ποσό, συμπεριλαμβανομένων των εξόδων είσπραξης) x 0,75 = 0,274 εκατ. EUR για την εν λόγω περίοδο.
            
            
               4.ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ
            
            
               Για την αποφυγή κάθε κινδύνου απάτης, το δικαίωμα υπαγωγής στα εμπορικά μέτρα που θεσπίζονται με τον προτεινόμενο κανονισμό θα πρέπει να τελεί υπό την αίρεση της συμμόρφωσης της Μολδαβίας με όλους τους σχετικούς όρους για την παροχή ευεργετημάτων σύμφωνα με τη συμφωνία σύνδεσης, συμπεριλαμβανομένων των κανόνων καταγωγής των σχετικών προϊόντων και των συναφών διαδικασιών, καθώς και της ανάπτυξης στενής διοικητικής συνεργασίας της Μολδαβίας με την Ένωση, όπως προβλέπεται από τη συμφωνία σύνδεσης.
            
         
         
            
                  
                     (1)
                  
                        H συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατία της Μολδαβίας , αφετέρου, (ΕΕ L 240 της 30.8.2014, σ. 4) υπογράφηκε από τα συμβαλλόμενα μέρη στις 27 Ιουνίου 2014. Η συμφωνία σύνδεσης, που συμπεριλαμβάνει τη σφαιρική και σε βάθος ζώνη ελευθέρων συναλλαγών (DCFTA) εφαρμόζεται προσωρινά από την 1η Σεπτεμβρίου 2014 και ισχύει πλήρως από την 1η Ιουλίου 2016, μετά την κύρωσή της από όλα τα κράτη μέλη της ΕΕ.
               
               
                  
                     (2)
                  
                        Θέση του Ευρωπαϊκού Κοινοβουλίου της ... (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της …
               
               
                  
                     (3)
                  
                        ΕΕ L 240 της 30.8.2014, σ. 4.
               
               
                  
                     (4)
                  
                        Απόφαση 2014/492/ΕΕ του Συμβουλίου, της 16ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (
                  ΕΕ L 260 της 30.8.2014, σ. 1
                  ).
               
               
                  
                     (5)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
               
               
                  
                     (6)
                  
                        Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558). 
               
               
                  
                     (7)
                  
                        Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (
                  
                     ΕΕ L 269 της 10.10.2013, σ. 1
                  
                  ).
               
               
                  
                     (8)
                  
                        Όσον αφορά τους παραδοσιακούς ίδιους πόρους (γεωργικές εισφορές, εισφορές για τη ζάχαρη, δασμοί), τα αναγραφόμενα ποσά πρέπει να είναι καθαρά ποσά, δηλ. τα ακαθάριστα ποσά μετά την αφαίρεση του 25 % για έξοδα είσπραξης.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.6.2022
            COM(2022) 288 final
            
            ΠΑΡΑΡΤΗΜΑ
            της 
            Πρότασης κανονισμού του Ευρωπαϊκού Κοινοβουλίου και του Συμβουλίου
            για τα προσωρινά μέτρα ελευθέρωσης του εμπορίου, τα οποία συμπληρώνουν τις εμπορικές παραχωρήσεις που εφαρμόζονται στα μολδαβικά προϊόντα βάσει της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατία της Μολδαβίας, αφετέρου
            
               
         
         
            
               ΠΑΡΑΡΤΗΜΑ 
            
            
               ΠΡΟΣΘΕΤΕΣ ΑΤΕΛΕΙΣ ΔΑΣΜΟΛΟΓΙΚΕΣ ΠΟΣΟΣΤΩΣΕΙΣ ΓΙΑ ΤΑ ΓΕΩΡΓΙΚΑ ΠΡΟΪΟΝΤΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1
            
            
               Με την επιφύλαξη των κανόνων για την ερμηνεία της Συνδυασμένης Ονοματολογίας (στο εξής: ΣΟ), το κείμενο της περιγραφής των προϊόντων πρέπει να θεωρηθεί ότι έχει μόνον ενδεικτική αξία. Για τους σκοπούς του παρόντος παραρτήματος το πεδίο εφαρμογής του προτιμησιακού καθεστώτος καθορίζεται βάσει των κωδικών ΣΟ που ισχύουν κατά την ημερομηνία έκδοσης του παρόντος κανονισμού.
            
            
                     
                        
                           Αύξων αριθ.
                        
                     
                  
                  
                     
                        
                           Κωδικός ΣΟ
                        
                     
                  
                  
                     
                        
                           Περιγραφή των εμπορευμάτων
                        
                     
                  
                  
                     
                        
                           Όγκος ετήσιας ποσόστωσης (σε τόνους)
                        
                     
                  
               
                     
                        
                           09.6810
                        
                     
                  
                  
                     
                        
                           0702 00 00
                        
                     
                  
                  
                     
                        
                           Ντομάτες, νωπές ή διατηρημένες με απλή ψύξη
                        
                     
                  
                  
                     
                        
                            2 000
                        
                     
                  
               
                     
                        
                           09.6811
                        
                     
                  
                  
                     
                        
                           0703 20 00
                        
                     
                  
                  
                     
                        
                           Σκόρδα, νωπά ή διατηρημένα με απλή ψύξη
                        
                     
                  
                  
                     
                        
                            220
                        
                     
                  
               
                     
                        
                           09.6812
                        
                     
                  
                  
                     
                        
                           0806 10 10
                        
                     
                  
                  
                     
                        
                           Επιτραπέζια σταφύλια, νωπά
                        
                     
                  
                  
                     
                        
                            38 000
                        
                     
                  
               
                     
                        
                           09.6816
                        
                     
                  
                  
                     
                        
                           0808 10 80
                        
                     
                  
                  
                     
                        
                           Μήλα νωπά (εκτός από μήλα για μηλίτη, που παρουσιάζονται χύμα, από 16 Σεπτεμβρίου έως 15 Δεκεμβρίου)
                        
                     
                  
                  
                     
                        
                            40 000
                        
                     
                  
               
                     
                        
                           09.6813
                        
                     
                  
                  
                     
                        
                           0809 29 00
                        
                     
                  
                  
                     
                        
                           Κεράσια (εκτός από βύσσινα), νωπά
                        
                     
                  
                  
                     
                        
                            1 500
                        
                     
                  
               
                     
                        
                           09.6814
                        
                     
                  
                  
                     
                        
                           0809 40 05
                        
                     
                  
                  
                     
                        
                           Δαμάσκηνα, νωπά
                        
                     
                  
                  
                     
                        
                            25 000
                        
                     
                  
               
                     
                        
                           09.6815
                        
                     
                  
                  
                     
                        
                           2009 61 10
                        
                     
                  
                  
                     
                        
                           Χυμοί σταφυλιών, στους οποίους περιλαμβάνεται και ο μούστος σταφυλιών, που δεν έχουν υποστεί ζύμωση, αξίας Brix μικρότερης ή ίσης του 30 σε 20 °C και αξίας που υπερβαίνει τα 18 EUR ανά 100 kg, με ή χωρίς προσθήκη ζάχαρης ή άλλων γλυκαντικών (εκτός από αυτούς που περιέχουν αλκοόλη)
                        
                     
                  
                  
                     
                        
                            500
                        
                     
                  
               
                     
                        
                     
                  
                  
                     
                        
                           2009 69 19
                        
                     
                  
                  
                     
                        
                           Χυμοί σταφυλιών, στους οποίους περιλαμβάνεται και ο μούστος σταφυλιών, που δεν έχουν υποστεί ζύμωση, αξίας Brix μεγαλύτερης του 67 σε 20 °C και αξίας που υπερβαίνει τα 22 EUR ανά 100 kg, με ή χωρίς προσθήκη ζάχαρης ή άλλων γλυκαντικών (εκτός από αυτούς που περιέχουν αλκοόλη)
                        
                     
                  
                  
                     
                        
                     
                  
               
                     
                        
                     
                  
                  
                     
                        
                           2009 69 51
                        
                     
                  
                  
                     
                        
                           Συμπυκνωμένοι χυμοί σταφυλιών, στους οποίους περιλαμβάνεται και ο μούστος σταφυλιών, που δεν έχουν υποστεί ζύμωση, αξίας Brix που υπερβαίνει το 30 αλλά δεν υπερβαίνει το 67 σε 20 °C και αξίας που υπερβαίνει τα 18 EUR ανά 100 kg, με ή χωρίς προσθήκη ζάχαρης ή άλλων γλυκαντικών (εκτός από αυτούς που περιέχουν αλκοόλη)
                        
                     
                  
                  
                     
                        
                     
                  
               
                     
                        
                     
                  
                  
                     
                        
                           2009 69 59
                        
                     
                  
                  
                     
                        
                           Χυμοί σταφυλιών, στους οποίους περιλαμβάνεται και ο μούστος σταφυλιών, που δεν έχουν υποστεί ζύμωση, αξίας Brix που υπερβαίνει το 30 αλλά δεν υπερβαίνει το 67 σε 20 °C και αξίας που υπερβαίνει τα 18 EUR ανά 100 kg, με ή χωρίς προσθήκη ζάχαρης ή άλλων γλυκαντικών (εκτός από τους συμπυκνωμένους ή από αυτούς που περιέχουν αλκοόλη)